Hårdt tiltrængte nye kampfly leveret på et senere tidspunkt og dermed større udgifter til et dansk flyvevåben med udslidte F-16 fly. Sådan kan følgevirkningerne af opgøret mellem USA og Tyrkiet se ud for Danmark, og det vil sætte dybe spor i det danske flyvevåben, vurderer en amerikansk ekspert.

En stribe tyrkiske virksomheder er vigtige underleverandører til det gigantiske kampflyprojekt, og med præsident Trumps og Kongressens beslutning i sidste uge om at indføre sanktioner mod Tyrkiets forsvarsindustri er fremtiden for produktionen af blandt andet avancerede dele til de nye flys cockpit tvivlsom.

»Det vil formentlig tage flere år at erstatte dem, hvis Tyrkiet forlader projektet eller bliver smidt ud«, vurderer seniorforsker Gary Schaub ved Center for Militære Studier på Københavns Universitet.